**ZAPISNIK**

**sa 8. sjednice Općinskog vijeća Općine Maruševec održane 02. srpnja 2014. godine u prostorijama Općine Maruševec sa početkom u 18:00 sati.**

Sjednici su bili nazočni vijećnici:

Andreja Ptiček – predsjednica Općinskog vijeća, Marijan Fatiga, Vladimir Kolarić, Josip Vrbanec, Tomislav Šagi, Branko Đurkas, Dragutin Putar-Matuza, Dragutin Peharda, Blanka Glavica-Ječmenica, Josip Špoljar, Branko Mavrek, Danijela Možanić-Vrbanec, Dragutin Kišić, i Vjekoslav Bahun

Nenazočni: Stjepan Klen

Ostali nazočni:

Ivan Šagi – općinski načelnik, Nedeljko Horvat – zamjenik općinskog načelnika, Karolina Fijačko Varga i Robert Inkret – predstavnici Udruge Okoliš, Slavko Štrlek, Juraj Kumrić i Tihomir Buden - predstavnici Udruge dragovoljaca i veterana Domovinskog rata Ogranak Maruševec, Anka Vincek-voditelj Službe za financije i proračun i Dragica Korpar – voditelj zapisnika

PITANJA I PRIJEDLOZI VIJEĆNIKA

V. Kolarić postavio je pitanje kakva je situacija sa javnim radovima, bilo je rečeno od strane zamjenika načelnika da će 15-tak radnika biti zaposleno na javnim radovima.

Načelnik je odgovorio da je Hrvatskom zavodu za zapošljavanje bio dat zahtjev za 10-tak ljudi za javne radove, ali je nakon toga stigla obavijest da je Vlada promijenila uvjete i da Općina treba sudjelovati u sufinanciranju javnih radova sa 50% sredstava. Budući da mi nemamo za isto sredstva u Proračunu, zaključilo se da će Markom zaposliti 1-2 nezaposlene osobe koje će raditi na održavanju javnih površina. U međuvremenu je opet stigla nova obavijest Hrvatskog zavoda za zapošljavanje kojom nas obavještavaju da država financira javne radove za osobe sa invaliditetom u 100%-tnom iznosu. Temeljem navedenog dat je novi zahtjev Hrvatskom zavodu za zapošljavanje za zaposlenje 4 osobe s invaliditetom po navedenom modelu i sada čekamo daljnje rješenje od Hrvatskog zavoda za zapošljavanje. Prema dobivenim informacijama još uvijek nije niti jedna jedinica lokalne samouprave započela sa javnim radovima jer nikome još nije izdano odobrenje.

B. Đurkas – istaknuo je da igralište kod škole u Druškovcu nije očišćeno a bliži se Rokovo, fasada na društvenom u Druškovcu otpada, trebalo bi urediti barem pročelje. Seča uz put prema Borščaku kod Ostrmana nije očišćena.

Načelnik I. Šagi istaknuo je da se putevi na području Mjesnog odbora IV uređuju. Predsjednik Mjesnog odbora IV to vodi, a komunalni redar još vodi spor oko ove seče. Igralište pripada školi i škola to treba urediti. Bio je tu vani ŽUC za cestu i vidjeti ćemo što će tu biti. ŽUC je proveo javnu nabavu za postavu asfaltnih tepiha po cijeloj Županiji i radovi bi trebali krenuti.

D. Putar Matuza postavio je pitanje kada će se krenuti sa rekonstrukcijom autobusne stanice u samim Novakima. Ljudi vide da se na području Općine Maruševec postavljaju autobusne nadstešnice i pitaju kada će se i u njihovom kraju postaviti. Neka se na području Mjesnog odbora V naprave barem dva temelja u Novakima i kod Smodeka pa da se onda kasnije samo postave nadstrešnice.

Načelnik je odgovorio da je prilikom uređenja grabe u Novakima bilo i uređenje autobusnog ugibališta. Tamo se nadstrešnice ne mogu postaviti jer je peron do ruba ograde, a pravilnikom je propisano koliko treba biti odstojanje od ograde i to se mora radi sigurnosti prometa poštivati. Nadstrešnica kod Smodeka mogla bi se postaviti i može se planirati za naredno postavljanje koje se do sada odvijalo u suradnji sa Varaždinskom županijom.

J. Špoljar istaknuo je da ima dva pitanja i jedan prijedlog. Vijećnik je postavio pitanje što je riješeno po prijedlogu gospodina Kišića za postavu ogledala u Jurketincu. Istaknuo je da je kod njega došao gospodn Blažunaj koji ima problem sa izlazom na cestu i isto bi trebao postavu ogledala zbog nepreglednosti. Isto tako je ogledalo potrebno i u Jurketincu za izlaz ceste po kojoj idu Kleni i Ožingeri. Vijećnik je postavio pitanje tko će preuzeti odgovornost kada će se na jednom od ta tri izlaza nešto desiti. Općina treba o tome voditi brigu. Vijećnik je postavio i pitanje da li je Općina Maruševec ušla je projekt za osobe koje primaju socijalnu pomoć, a radno su sposobne, budući da su iste osobe dužne za primljena sredstva odraditi određeni fond sati jedinici lokalne samouprave. Neka se isti priključe na ispomoć Markomu i neka primljena sredstva odrade jer posla ima. Što se tiče Skupštine Markom-a neka se što prije načelnik i direktor Markom-a dogovore i neka idu sa zajedničkim prijedlozima, tako da se prijedlozi i pripreme za donošenje konkretnih odluka.

Načelnik je odgovorio da će ogledalo u Jurketincu biti postavljeno na teret Općine. Cesta je prometnica i ona ima svoje objekte. Kada je križanje istog vlasnika, onda se on sam to treba rješavati. Ukoliko na državnu cestu izlazi nerazvrstana cesta Općine Maruševec onda će Hrvatske ceste postaviti ogledalo, ali na teret Općine Maruševec. Kod Blažunaja se radi o izlazu sa njegove privatne čestice dvorišta na nerazvrstanu cestu i u tom slučaju Općina mu na njegov zahtjev izdaje posebne uvjete, a on si sam nabavu i postavu ogledala mora financirati jer ukoliko bi Općina za izlaze iz privatnih dvorišta nabavljala ogledala, onda bi odmah trebali kupiti 20 ogledala. Izlaz na prometnicu financira onaj koji izlazi na prometnicu. Ukoliko uređujemo izlaz nerazvrstane ceste na županijsku cestu, Općina Maruševec sama financira taj izlaz, isto je i sa privatnim vlasnicima. Put kod Klena je samo put služnosti. Vlasnicima zemljišta je rečeno da se trebaju odreći dijeli zemljišta na kojem bi se onda formirao javni put, ali bez njihove suglasnosti to se ne može napraviti.

J. Špoljar istaknuo je da kod Blažunaja nije u pitanju samo ogledalo nego i lokva vode, živica i drugo, ali neka mu sve to komunalni redar objasni na fini način.

Načelnik je odgovorio da je komunalni redar gospodinu Blažunaju izdao rješenje u kojem je jasno navedeno što on treba poduzeti i da treba zatražiti posebne uvjete za postavu ogledala. U rješenju je navedena i uputa o pravnom lijeku, te ukoliko je stranka nezadovoljna može uložiti žalbu na navedeno rješenje. Načelnik je istaknuo da će se pobrinuti da komunalni redar dostavi gospodinu Špoljaru rješenje koje je dostavljeno gospodinu Blažunaju. U vezi obveze rada korisnika novčane pomoći Centra za socijalnu skrb Ivanec krenulo se u dogovor sa ravnateljicom Centra za socijalnu skrb Ivanec Jasenkom Friščić i sukladno članku 39. Zakona o socijalnoj skrbi krenuti će se sa navedenim radovima. Načelnik je istaknuo da se čuo u međuvremenu sa načelnikom Općine Vidovec, te da ga je izvijestio da je krenuo u pregovore sa Čistoćom i od ulaganja u Markom neće biti ništa.

V. Bahun dao je primjedbu da u Gredi na rotoru pišu putokazi za Vinicu i Marčan, a ne piše putokaz za Maruševec, tako da kada dođu strani ljudi oni uopće ne znaju kuda se ide za Maruševec. To bi trebalo riješiti. Vijećnik je istaknuo da je ograda na Metalcu razgrađena, te postavlja pitanje da li će se igralište ograditi. Električna mreža u Čalincu je u lošem stanju i stup kod Marčeca treba se hitno mijenjati jer će se srušiti. Vijećnik je postavio pitanje u čijoj je nadležnosti cesta kroz Lackovicu.

Načelnik je odgovorio da će se igralište u Donjem Ladanju ponovno ograditi i to sa parapetom i preglednom žičanom ogradom ili drugom varijantom koja bi bila jeftinija. Za rotor je već primjedbu dao i Tomo Šagi, a Hrvatske ceste su odgovorile da se putokazom ne označava naselje unutar naselja. Putokaz za Maruševec mogao bi se staviti u Biljevcu pri kapelici na cesti prema Vinici ili eventualno da se možda stavi nekakav drugi natpis koji upućuje na Općinu Maruševec. Stupovi za n.n. električnu mrežu u Čalincu će ići kada će Elektra ući u tu investiciju.

D. Peharda – istaknuo je da se vrši pritisak od ljudi iz NK „Rudar '47“ za novu kosilicu koja je nabavljena za Mjesni odbor III. Prije nekoliko godina Mjesni odbor III isto je bio nabavio samohodnu kosilicu koja je dana navedenom nogometnom klubu i nikad nije vraćena Mjesnom odboru, tako da im se ne može ponovno dati i ova nova kosilica. Jednu takvu kosilicu je već ranije i Mrkvica uzeo. Sada je nestalo i drvo koje je bilo uskladišteno kod Rafaja, tako da sve to nema nikakvog smisla. Na cesti od kolonije prema Me-gi je jedan hopser kroz koji idu otpadne vode iz kolonije i to nesnosno smrdi. Vijećnik je dao primjedbu da nigdje u novinama nema članaka o Općini Maruševec. Ljudi vele da se o našoj Općini ništa ne zna. Trebao je biti sastanak sa Mjesnim odborima. Trebalo se posjetiti firmu Consors. Ništa od toga još nije realizirano.

Načelnik je odgovorio da kada se nabavila kosilica za Mjesni odbor III, on je zamolio predsjednika Mjesnog odbora da se u slučaju potrebe kosilica koristi i za Rudar '47. Istaknuo je da je on naložio zamjeniku načelnika da se ona stara kosilica koja je kod Rudara '47 vrati tu u Općini. Neka se za kosilicu ako treba zaduži jedna osoba i neka joj se plati naknada ako treba, tako da sve bude u redu. Cesta kraj Me-ge je županijska cesta, a onaj hopser se ne može mijenjati bez da se mijenja dalje cijela odvodnja onog dijela. Komunalni redar je imao nadzor u vezi ispusta voda iz kolonije, te ćemo sutra vidjeti što je komunalni redar po tome poduzeo. Što se tiče informiranja putem medija, redovno se šalju članci medijima, ali oni se ne objavljuju. Vidjeti ćemo što će biti nadalje i kako poboljšati način informiranja.

D. Možanić – Vrbanec – postavila je pitanje da li se sa danom 30.06.2014.g. može dati izvješće o stanju duga za komunalnu naknadu i druge obveze prema Općini Maruševec, kako bi se vidjelo da li je dug smanjen ili povećan, odnosno da li su poduzimane mjere za njegovu naplatu.

Načelnik je odgovorio da će traženo izvješće o stanju duga vijećnici dobiti na idućoj sjednici zajedno sa polugodišnjim izvješćem o izvršenju Proračuna.

 B. Glavica Ječmenica istaknula je da se u Čalincu od ulaza u školu do kurije izvode građevinski radovi. Vijećnica pita da li je za te radove ishođena potrebna suglasnost Javne ustanove za upravljanje zaštićenim prirodnim vrijednostima budući da se radovi izvode uz stablo tise koja je zaštićena i moglo bi doći do oštećenja korijena.

Načelnik je odgovorio da je dat nalog od strane ravnateljice Javne ustanove da treba urediti područje oko tise da voda nebi uništavala korijen stabla. Pripremne radove izvodi Markom, a muldu je napravila Cesta Varaždin.

B. Glavica Ječmenica odgovorila je da čim se radovi izvode u blizini zaštićenog stabla treba ishoditi suglasnost.

Predsjednica A. Ptiček odgovorila je da je razgovarala o izvođenju ovih radova sa gospođom Alenkom Car i da je ona odgovorila da nije potrebna suglasnost za izvođenje radova, ako radovi ne utječu na samo stablo.

 B. Glavica Ječemnica postavila je pitanje kada će se urediti ova cesta kroz Lackovicu i grabe uz cestu. Isto tako što je sa komunalnom infrastrukturom vodom, strujom i javnom rasvjetom kroz navedenu prometnicu.

Načelnik je odgovorio da će vodovod biti spojen od mjesta gdje se stalo sa vodovodom do raspela u Čalincu. Za struju ćemo vidjeti što će Elektra moći napraviti, već je bila trasa iskolčena, ali se nije realizirala.

B. Glavica Ječmenica predložila je da se za iduću sjednicu pripremi Pravilnik o stipendiranju studenata sa novim kriterijima. Bilo bi dobro da se pravilnikom predvide stipendije za socijalne kategorije i nadarene studente. Također neka se pripremi i dorađeni Poslovnik Općinskog vijeća.

Predsjednica A. Ptiček istaknula je da bi za tu sjednicu trebali biti pozvani i predsjednici mjesnih odbora, a trebala bi se utvrditi i strategija razvoja Općine Maruševec

 D. Kišić – istaknuo je da prekjučerašnjoj Skupštini Markom-a nije prisustvovao jer je bio spriječen zbog obavezao. Začudilo ga je što je sve u vezi pisma namjere načelnika Općine Vidovec krenulo drugim smjerom. Načelnik Vidovca bio je zainteresiran za usluge Markoma za djelatnost groblja i komunalnu djelatnost čišćenja i održavanja okoliša, što bi Markom-u donijelo sigurne prihode. Stoga ga je iznenadilo što je načelnik Vidovca od svoje namjere odustao jer je bio ozbiljno zainteresiran.

Načelnik je odgovorio da Čistoća ide na proširenje djelatnosti i za održavanje groblja, a budući da Vidovec, ako i ostale općine ima već udjele u tom trgovačkom društvu, planiraju ih uzeti za održavanje groblja.

D. Kišić istaknuo je da je za cestu Greda – Vinica bilo obećano da će se sanirati. Ravnatelj Osonjački je to i njemu obećao, a ništa od toga nije se realiziralo i prometnica je u katastrofalnom stanju. Vijećnik je postavio pitanje da li ima tu kakvih novosti.

Načelnik je odgovorio da je stajanje vode riješeno sa upojnim bunarom, a obećano je da će se riješiti i presvlačenje prometnice tepihom.

 Predsjednica je za sjednicu predložila slijedeći:

DNEVNI RED:

1. Pitanja i prijedlozi vijećnika

2. Usvajanje zapisnika sa 7. sjednice Općinskog vijeća Općine Maruševec održane

 15. travnja 2014.g.

3. Izvješće o Rješenju Ministarstva zaštite okoliša i prirode o objedinjenim uvjetima zaštite

 okoliša

4. Donošenje Zaključka o davanju na korištenje prostora Udruzi dragovoljaca i veterana

 Domovinskog rata Ogranak Maruševec

5. Pokretanje postupka za iskaz interesa udruga i političkih stranka za korištenje prostorija

 u staroj općinskoj zgradi u Čalincu 52

6. Donošenje Odluke o obavljanju dimnjačarskih poslova

7. Donošenje Odluke o izmjenama i dopunama Odluke o raspodjeli sredstava za redovito

 financiranje političkih stranaka iz Proračuna Općine Maruševec

8. Donošenje Odluke o izmjenama i dopunama Proračuna Općine Maruševec za 2014.

 godinu

9. Donošenje Zaključka o financiranju kupnje udžbenika za učenike osnovne škole koji žive

 na području Općine Maruševec

Općinsko vijeće je jednoglasno prihvatilo predloženi dnevni red.

**TOČKA 1.**

B. Glavica Ječmenica istaknula je da je kolega Josip Špoljar na prošloj sjednici tražio da se odgovor na vijećničko pitanje dostavlja svim vijećnicima, a ne samo vijećniku koji je postavio pitanje ili tražio podatak. Vijećnica je istaknula da se ubuduće odgovori na vijećničko pitanje trebaju dostavljati svim vijećnicima jer je tako propisano i Poslovnikom o radu Općinskog vijeća. Vijećnica je predložila da se u zapisniku sa 7. sjednice Općinskog vijeća kod točke 8. doda u Odluci tko su dobitnici priznanja, kako bi to ostalo evidentirano i u zapisniku.

Općinsko vijeće jednoglasno donosi

**ZAKLJUČAK**

Usvaja se zapisnik sa 7. sjednice Općinskog vijeća Općine Maruševec održane 15. travnja 2014. godine, sa iznijetim primjedbama.

**TOČKA 2.**

Načelnik je obrazložio da Općina Maruševec nije službeno primila Rješenje o objedinjenim uvjetima zaštite okoliša Ministarstva zaštite okoliša i prirode jer nije stranka u postupku, nego je isto Rješenje skinula sa službenih Internet stranica Ministarstva zaštite okoliša i prirode. Protiv ovog Rješenja ne može se uložiti žalba, nego se može pokrenuti upravni spor. Rješenje smo proučili i malo je razloga zbog kojih bi se mogao pokrenuti upravni spor, jedini mogući razlog u ovome slučaju bilo bi pogrešno utvrđeno činjenično stanje. Međutim moramo biti svjesni da ukoliko se podnese tužba i pokrene upravni spor, onaj tko pokreće upravni spor snosi i rizik za određene troškove koji se tu mogu pojaviti.

J. Špoljar istaknuo je da je postavio pitanje na prošloj sjednici Općinskog vijeća što konkretno Općina poduzima od održane sjednice Povjerenstva vezano uz upotrebu petrol-koksa u Ciglani Cerje Tužno. Činjenica je da se nije ništa napravilo. Bilo je vremena i moglo se to odraditi. Vijećnik je istaknuo da je hitno trebalo samo sa tom točkom dnevnog reda sazvati sjednicu Općinskog vijeća, tražiti mišljenje struke i drugih osoba i pokrenuti upravni spor bez obzira kakav će biti ishod. Nije logično da je građevinska inspekcija dala nalog za rušenje objekta, a drugo tijelo dalo je odobrenje za korištenje petrol-koksa. Teško je nešto postići tamo gdje moćnici guraju svoj projekt, ali mi nismo ništa poduzeli. Bez uključivanja mještana kroz referendum jako su male šanse da se nešto napravi.

V. Kolarić istaknuo je da je nečuveno što je načelnik rješenje morao skinuti sa interneta, a nije mu ga dostavilo Ministarstvo zaštite okoliša i prirode, kao da se Ciglana ne nalazi na području Općine Maruševec.

Predsjednica A. Ptiček odgovorila je da Općina nije dobila rješenje jer nije stranka u postupku. Rješenje je kao stranka u postupku primila Varaždinska županija, a mi smo izuzeti iz toga. Međutim, Županije se ogradila od pokretanja upravnog spora jer smatraju da nema opravdanih razloga na kojima bi se tužba mogla temeljiti.

B. Mavrek postavio je pitanje koje su moguće posljedice za Županiju da je ušla u upravni spor.

Predsjednica A. Ptiček odgovorila je da su to u prvom redu moguće financijske posljedice.

B. Mavrek odgovorio je da je Županija dobro potkovana i trebala bi financijski podržati ovaj postupak. Vijećnik je istaknuo da ga ovakav stav Županije brine. Stav da građani pokreću upravni spor nema smisla. Naglasio je da je on prije dva tjedna pozivom načelnika i predsjednice Općinskog vijeća inicirao da se Vijeće održi na ovu temu.

K. Varga Fijačko istaknula je da se tužba još uvijek stigne podnijeti jer je Rješenje objavljeno na internetu 2. lipnja, a za pokretanje upravnog spora uz rok od 30 dana ide još i dodatni internetski rok od 8 dana, tako da se stigne još uvijek pokrenuti upravni spor. Istaknula je da je osobno od načelnika tražila sastanak. U samom Rješenju ima puno nelogičnosti i netočnosti. Navodi se da je dimnjak niži od krova, a to nije točno. Na strani 2. piše da je 50% toplinskih vrijednosti iz prirodnog plina i 50% iz petrol-koksa, a na strani 3. piše 35% petrol-koksa. Propisana mjerenja iz dimnjaka neće mjeriti teške metale, a i ova mjerenja koja će se vršiti jedan puta godišnje vršiti će za Ciglanu ista firma koja je izradila i elaborat. Nema evidentiranog početnog stanja za mjerenja. Nije uopće definirano odakle će se dovoziti petro-koks jer i petrol-koks je veoma različit, nije isto da li se dovozi iz meksičkog zaljeva ili od negdje drugdje. Za dimnjak je izdan nalog za rušenje. On je opasan sa tom količinom koja izgara u jednom danu. 20 000 metara kubnih plina na dan sagara u toj peći. Iz tog dimnjaka kod uporabe petrol-koksa izlaziti će živa, olovo, krom, arsen i drugi teški metali. To je puno gori petrol-koks nego onaj mjeren cemexom. Vanadij se uopće neće mjeriti, što je jako loše. Istaknula je da je u početku Općina koristila naziv koks, što uopće nije točno jer je jako velika razlika između koksa i petrol-koksa. Potrebno je koristiti pravilni naziv. Istaknula je da je Udruga Okoliš poslala Općini Maruševec zahtjev za sufinanciranje projekta o utvrđivanju stanja okoliša, te da očekuje da će Općina financijski podržati ovaj projekt. Ujedno je postavila pitanje da li će načelnik financijski podržati zahtjev za izradu navedenog projekta.

Načelnik je odgovorio da treba najprije vidjeti koliko će ukupno financijski koštati izrada tog projekta, a da će se onda sredstva na neki način u Proračunu iznaći.

V. Kolarić predložio je da se pošalje Županiji dopis da se sa time na slažemo jer to ima preveliku cijenu za naše građane. Dopis treba poslati na ruke župana sa zahtjevom da se ne mirimo sa tim rješenjem i neka Županija pokrene upravni spor.

Općinsko vijeće jednoglasno donosi

#### ZAKLJUČAK

Općina Maruševec poslati će po hitnom postupku dopis županu Varaždinske županije sa zahtjevom da se Varaždinska županija očituje kao stranka u postupku u svezi pokretanja upravnog spora zbog neslaganja i neusklađenih podataka u Rješenju Ministarstva zaštite okoliša i prirode o objedinjenim uvjetima zaštite prirode za zahvat – rekonstrukcija postojećeg postrojenja Ciglana Cerje Tužno d.o.o..

**TOČKA 3.**

V. Kolarić istaknuo je da se još nije javno ispričao predsjednici Općinskog vijeća za svoj istup na pretprošloj sjednici Općinskog vijeća, ali mora naglasiti da je bio isprovociran što se zahtjev branitelja za dodjelu prostorija nije mogao uvrstiti u dnevni red sjednice i to ga je koštalo mjesta drugog potpredsjednika Općinskog vijeća.

S. Štrlek istaknuo je da želi kao predsjednik Udruge branitelja zahvaliti Općinskom vijeću na tome što je Udruga branitelja konačno dobila na korištenje adekvatne prostorije i ujedno je zamolio da se rok na koji se prostorije dodjeljuju produži na 4-5 godina.

Predsjednica A. Ptiček odgovorila je da će se ovaj rok moći naknadno produžiti, a trenutno je predviđen za početak rod od dvije godine, te je predložila da se takav Zaključak i donese na današnjoj sjednici Općinskog vijeća.

Općinsko vijeće jednoglasno donosi

**ZAKLJUČAK**

I

Prostorija u sklopu općinske zgrade u Maruševcu 6 koja se nalazi na 1. katu, u desnom hodniku, prva prostorija sa lijeve strane, ustupa se na privremeno korištenje Udruzi dragovoljaca i veterana Domovinskog rata Ogranak Maruševec (u daljnjem tekstu: Udruga) za redovni rad Udruge na razdoblje od dvije godine.

Ustupljeni prostor Udruga može koristiti u redovno radno vrijeme Jedinstvenog upravnog odjela Općine Maruševec, a u iznimnim slučajevima i izvan redovnog radnog vremena, uz prethodnu najavu u Jedinstvenom upravnom odjelu Općine Maruševec.

Ovaj prostor ustupa se na korištenje Udruzi zbog neadekvatnih uvjeta dosadašnjeg smještaja u zgradi u Čalincu 80.

 II

Zaključak stupa na snagu danom donošenja.

**TOČKA 4.**

Prijedlog za pokretanje postupka za iskaz interesa udruga i političkih stranaka za korištenje prostorija u staroj općinskoj zgradi u Čalincu 52 obrazložila je predsjednica Andreja Ptiček.

 Općinsko vijeće jednoglasno donosi

 **Z A K L J U Č A K**

 I

Općina Maruševec objaviti će javni poziv za iskaz interesa udruga i političkih stranaka za korištenje prostora u staroj općinskoj zgradi Općine Maruševec u Čalincu 52.

 II

Javnim pozivom pozvati će se sve udruge sa područja Općine Maruševec i političke stranke koje participiraju u Općinskom vijeću Općine Maruševec, ukoliko imaju potrebu za prostorom da se jave na javni poziv za iskaz interesa za korištenje prostorija za rad u staroj općinskoj zgradi Općine Maruševec u Čalincu 52.

 III

Ovlašćuje se općinski načelnik za objavu i provedbu postupka javnog poziva.

Poziv će biti objavljen na službenim Internet stranicama Općine Maruševec, oglasnim pločama i Radio postaji „Max“.

 IV

Na temelju podataka dobivenih provedbom javnog poziva Općinsko vijeće Općine Maruševec odnijeti će odluku o načinu i uvjetima korištenja prostora stare općinske zgrade u Čalincu 52.

**TOČKA 5.**

D. Kišić - predsjednik Komisije za statut, poslovnik i normativnu djelatnosti obrazložio je prijedlog Odluke o obavljanju dimnjačarskih poslova, te je istaknuo da je Komisija suglasna sa predloženim prijedlogom Odluke uz ispravak u članku 15. stavku 3. Odluke gdje se umjesto riječi gradonačelnika, upisuje riječ načelnika.

- Općinsko vijeće jednoglasno donosi

**ODLUKU**

**O OBAVLJANJU DIMNJAČARSKIH POSLOVA**

**TOČKA 6.**

D. Kišić - predsjednik Komisije za statut, poslovnik i normativnu djelatnosti obrazložio je prijedlog Odluke o izmjenama i dopunama Odluke o raspodjeli sredstava za redovito financiranje političkih stranaka iz Proračuna Općine Maruševec

- Općinsko vijeće jednoglasno donosi

### ODLUKU

### o izmjenama i dopunama

### Oduke o raspodjeli sredstava za redovito financiranje

političkih stranaka iz Proračuna Općine Maruševec

Članak 1.

 U Odluci o raspodjeli sredstava za redovito financiranje političkih stranaka iz Proračuna Općine Maruševec („Službeni vjesnik Varaždinske županije“ broj 14/2014 ) u članku 4. stavak 4. mijenja se i glasi:

 „Ukoliko član Općinskog vijeća izabran s liste grupe birača nakon konstituiranja Općinskog vijeća, postane član političke stranke koja participira u Općinskom vijeću Općine Maruševec, sredstva za redovito godišnje financiranje iz Proračuna Općine Maruševec ostaju tom članu Općinskog vijeća izabranom s liste grupe birača, te se na istog i nadalje primjenjuju sve odredbe Zakona o financiranju političkih aktivnosti i izborne promidžbe (NN br. 24/11, 61/11, 27/13 i 2/14) koje se odnose na članove Općinskog vijeća izabrane s liste grupe birača.“

Članaka 2.

 Ova Odluka stupa na snagu osmog dana od dana objave u «Službenom vjesniku Varaždinske županije».

**TOČKA 7.**

A. Vincek obrazložila je prijedlog 2. Izmjena i dopuna Proračuna Općine Maruševec za 2014. g.

Načelnik je obrazložio da će se ova sredstva i ovo zaduženje koje se u izmjenama i dopunama Proračuna planiraju koristiti za premošćenje sredstava za plaćanje između plaćanja koje Općina treba izvršiti prema izvođaču radova po IPARD programu i povrata sredstava od Agencije za plaćanja u plaćanja u poljoprivredi, ribarstvu i ruralnom razvoju. Agencija nam vraća sredstva tek nakon što joj podastremo dokaze da smo platili radove i nakon što izvrše kontrolu radova.

D. Kišić istaknuo je da je cilj ovog rebalansa da se infiltriraju sredstva iz IPARD programa, te da se osiguraju sredstva za sufinanciranje kupnje udžbenika i izvođenje radova na društvenim domovima radi poboljšanja energetske učinkovitosti. Vijećnik je istaknuo da bi bilo dobro da je i više takvih slučajeva da koristimo novce iz drugih izvora

V. Kolarić istaknuo je da želi skrenuti pozornost da EU rigorozno kontrolira radove i tu izvođač treba imati puni nadzor i odgovornost da se ne dogodi da se projekt na kraju odbaci. Vijećnik je postavio pitanje što je sa Poduzetničkom zonom jer već je polovica godine. Sredstva se svake godine predviđaju i upisuju u Proračun, a ništa se ne poduzima.

Načelnik je odgovorio da je zahtjev za uređenje ceste u Poduzetničkoj zoni poslan ministarstvima dva puta. Načelnik predlaže da se počne barem sa ulaznim dijelom, ali neke naznake postoje da će doći sredstva od Ministarstva.

V. Kolarić istaknuo je da se slaže sa gospođom Blankom da se trebaju utvrditi kriteriji za stipendiranju studenata, sufinanciranje prijevoza učenika i sufinanciranju udžbenika jer nije isto gdje je više djece ili jedno dijete, odnosno gdje su roditelji nezaposleni i na minimalcu ili koji imaju veliku plaću, sve to treba razraditi.

Općinsko vijeće jednoglasno donosi

**ODLUKU**

**O IZMJENAMA I DOPUNAMA**

**PRORAČUNA OPĆINE MARUŠEVEC**

**ZA 2014. GODINU**

**TOČKA 10.**

Načelnike je obrazložio da je cijena kompleta knjiga za niže razrede od 585 – 616 kuna, a za više razrede od 1.200 – 1.400 kuna. S obzirom da za više razrede knjige koštaju duplo, onda bi tu u sufinanciranje išle i Općina i Županija, a Općina bi sufinancirala udžbenike i za niže razrede, odnosno za sve učenike Osnovne škole G. Krkleca Maruševec sa 200 kuna po učeniku. Sufinanciranje bi koštalo cca 93.800 kuna, a kada se izuzmu socijalni slučaji i branitelji koji udžbenike dobivaju po drugoj osnovi to bi bilo cca 90.000 kuna.

B. Glavica Ječmenica istaknula je da zahvaljuje gospodinu Kolariću za socijalnu osjetljivost. Vijećnica je naglasila da je i ona danas predložila određene socijalne kriterije, ali sada je za to prekasno s obzirom da udžbenike treba hitno riješiti. Do jeseni treba vidjeti koliko imamo samohranih roditelja i drugih kategorija i vidjeti kako posložiti kriterije.

B. Mavrek dao je primjedbu da Njemačka mijenja udžbenike svakih 10 godina, a mi svake 4 godine, što nema nikakvog smisla. U udžbeniku se mijenjaju po dva naslova, sve ostalo ostaje isto i radi toga treba kupovati nove udžbenike.

Općinsko vijeće jednoglasno donosi

 **Z A K L J U Č A K**

 **I**

Općina Maruševec financirati će kupnju udžbenika za učenike osnovne škole od 1. do 8. razreda koji pohađaju Osnovnu školu „Gustava Krkleca“ Maruševec u iznosu do 200,00 kuna po učeniku za školsku godinu 2014/2015.

Od financiranja iz stavka 1. ovog Zaključka izuzimaju se učenici koji udžbenike primaju po drugoj osnovi.

 **II**

Osnovna škola će za svaki razred odabrati udžbenike u vrijednosti do 200,00 kuna po učeniku iz konačnih lista odabranih udžbenika i pripadajućih nastavnih sredstava (koje su objavljene na <http://public.mzos.hr/Default.aspx?art=10044> po županijama za svaku školu).

 **III**

Škole će o odabranim udžbenicima obavijestiti učenike i roditelje.

Škola će izvršiti nabavku udžbenika za potrebe školske knjižnice, a učenici zadužuju udžbenike preko školske knjižnice na početku školske godine te ih na kraju školske godine neoštećene vraćaju u knjižnicu.

 **IV**

Kupnja udžbenika iz točke I. ovog Zaključka financirati će se iz Proračuna Općine Maruševec za 2014. godinu, a doznaka sredstava vršiti će se Osnovnoj školi temeljem računa koje će Osnovna škola doznačiti Općini Maruševec, a sukladno ovome Zaključku.

**V**

Ovaj Zaključak stupa na snagu danom donošenja.

Predsjednica je izvijestila vijećnike da Paintball udruga poziva sve vijećnike na druženje u nedjelju ujutro na teren uz „Ivu“ u Donjem Ladanju.

Načelnik je izvijestio da je preko 4,5 tone prehrambenih artikala odvezeno direktno u Crveni križ Županja. U Drenovce i Babinu Gredu su dostavljena 2 šlepera sijena direktno na imanja sa stokom. Platili smo jedino prijevoz sijena, a gospodin Fatiga sa vatrogascima i kamion Trgonoma su besplatno obavili prijevoz humanitarne pomoći.

M. Fatiga istaknuo je da se u suradnji sa ljudima iz Gunje došlo na ideju da bi bilo dobro da se napravi jedan humanitarni koncert za KUD Gunja koji su ostali bez svega, bez nošnji i bez opreme. Koncertom bi se prikupila sredstva i sa tim sredstvima bi se direktno kao sa donacijom tom KUD-u platila nabava opreme za KUD. Bilo bi dobro da se probamo sa našim KUD-om organizirati.

V. Kolarić predložio je da se vijećnici odreknu jedne dnevnice, zajedno sa načelnikom i zamjenikom načelnika i da se ta sredstva namjene za KUD iz Gunje.

M. Fatiga istaknuo je da bi se za „Čiselsku nedelu“ i u subotu i u nedjelju ugostio njihov KUD.

B. Mavrek istaknuo je da prihvaća prijedlog gospodina Kolarića, a bilo bi dobro da se još koja kuna namakne i iz Proračuna Općine Maruševec za ovaj KUD, a koncertu Domu kulture može se napraviti zajedno sa KUD-om Klaruš i njihovim KUD-om jer organizacija humanitarnog koncerta iziskuje velike troškove.

V. Kolarić – istaknuo je da se Općina Maruševec može i pobratimiti sa Općinom Gunja.

Općinsko vijeće jednoglasno donosi

 ZAKLJUČAK

 I

Općinsko vijeće Općine Maruševec, te načelnik i zamjenik načelnika Općine Maruševec odriču se jedne dnevnice za prisustvovanje sjednici Općinskog vijeća Općine Maruševec održanoj 02. srpnja 2014. godine.

 II

Sredstva iz točke I. ovog Zaključak doznačiti će se kao donacija za nabavu opreme Kulturno umjetničkom društvu „Graničar“ iz Gunje.

- Sjednica je završila sa radom u 20:45 sati.

 Voditelj zapisnika PREDSJEDNICA

 OPĆINSKOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Dragica Korpar, mag.oec./ /Andreja Ptiček, mag.nov../